  Анжелика Тихонова корреспондент 4-тӥ тулыспалэ Удмуртиын «2020-тӥ арын удмурт кылын тужгес кужмоез чеберлыко литература уж» вожвылъяськонлы йылпумъянъёс лэсьтӥзы. Со сярысь ивортодэтъя «Удмуртия» агентстволэн корреспондентэзлы конкурсэз радъясь «Кенеш» журналлэн валтӥсь редакторез Ольга Бородина вераз. Туэ вожвылъяськонэ 30-лэсь трос ужъёс вуизы. Удмуртиысь сяна, Башкириысь но Татарстанысь ужъёс но лыктӥзы. Ольга Бородина ужъёс пӧртэмесь шуыса пусйиз, вань кужмоосыз но, вань лябъёсызгес но.  Арысь аре пыриськисьёс вань. Кин пыриське, соос тыршо ини мукет аре но пыриськыны. <…> Вань гожъяськисьёс, кудъёсыз туж зол гожъясько. <…> Тани Рафит Миннекузинлы сётӥмы кыкетӥзэ ни. Солэн мукет ӧрегес кошке ни. Будэмез адӟиське шуод-а, мар-а Ольга Бородина, «Кенеш» журналлэн валтӥсь редакторезОглом, вожвылъяськонэ вуэм ужъёсты тямыс номинациосъя эскеризы. Куинь номинацияя: «Чеберлыко литература ужез (ужъёсты) дунъясь яке литературалэсь азинскемзэ эскерись тужгес умоез гожтос», «Тужгес умоез пьеса», «Удмуртысь ӟуч кылэ берыктэм тужгес кужмоез уж» - вормисьёсты ӧз пусъе. Со понна мукет номинациосъя быдэн кык вормисьёсты шараязы. Вормисьёс: - «Тужгес умоез кузьмадёс, роман»: Лия Малых (Ижкар) – «Усьты синъёстэ» роман; Галина Савина (Ижкар) – «Легезьпу сяська» повесть; - «Тужгес кужмоез верос, новелла, чеберлыко очерк, эссе»: Юргис Алексеев (Ижкар) – «Ӵыжы-выжыяськон» верос; Надежда Перевощикова (Балезино ёрос, Ушур гурт) – веросъёсын сузьетэныз; - «Тужгес умоез кылбур сузьет, поэма»: Рафит Миннекузин (Башкортостан, Бурай ёрос, Байшады гурт) – кылбур сузьетэныз; Оксана Бисар (Дэри ёрос, Италмас черкогурт) – кылбур сузьетэныз; - «Пиналъёслы тужгес умоез гожтос»: Алексей Лекомцев (Эгра ёрос, Удмурт Лоза гурт) – нылпиослы пьесаосыныз; Наталья Варламова (Ижкар) – нылпиослы выжыкылъёсыныз. Вожвылъяськонэз «Кенеш» журнал но Удмуртиысь печатья но калыке ивортодэт вӧлмытонъя агентство радъяло.  Тодэ вайытом, кылем арын вожвылъяськонэ 85 адями пыриськиз вал.  Тегъёс: Ижкар Литература Удмуртия йӧскалыклулчеберет вожвылъяськон удмурткыл гожъясьёс  